b'\n_START_ARTICLE_\nZigota\n_START_PARAGRAPH_\nZigota, spojek ali oplojeno jaj\xc4\x8dece je celica, ki nastane z oploditvijo oz. zdru\xc5\xbeitvijo spolnih celic (gamet) pri spolnem razmno\xc5\xbeevanju. Predstavlja za\xc4\x8detek, prvo stopnjo razvoja novega organizma. Pri \xc5\xbeivalih vklju\xc4\x8dno s \xc4\x8dlovekom je razvojno obdobje zigote kratko; po zdru\xc5\xbeitvi genskega materiala haploidnih star\xc5\xa1evskih celic, jaj\xc4\x8deca in semen\xc4\x8dice, v diploidno zigoto se pri\xc4\x8dne le-ta intenzivno deliti. Prve celi\xc4\x8dne delitve so hitre, saj jih ne prekinjajo obdobja celi\xc4\x8dne rasti (interfaze), temve\xc4\x8d se razmeroma velika zigota razcepi na polovico, h\xc4\x8derinske celice spet na polovice itd. Tak\xc5\xa1ni nediferencirani, homogeni masi celic, ki nastane iz zigote, pravimo morula, celicam, ki jo sestavljajo, pa blastomere._NEWLINE_Zigota vsebuje genski zapis za celoten nov organizem, vendar v njej \xc5\xa1e ne poteka gensko prepisovanje. Razvoj se za\xc4\x8dne pod vplivom rastnih faktorjev, ki jih je vsebovalo \xc5\xbee jaj\xc4\x8dece. Nov organizem pri\xc4\x8dne sintetizirati lastne beljakovine \xc5\xa1ele po ve\xc4\x8d ciklih celi\xc4\x8dne delitve, v fazi morule.'